Añarbeko urtegia

Añarbeko urtegia Nafarroaren eta Gipuzkoaren arteko urtegia da, Añarbeko errekaren ura bildu eta Donostialdea hornitzen duena. 201 hektareako azalera hartzen du, Arano, Errenteria, Donostia eta Oiartzungo lurretan. 1976an jarri zuten martxan.

 Ezaugarriak 
Urtegiak 201 hektareako azalera eta 43.500.000 m3-ko edukiera ditu. 10,5 kilometro luze da, baina ibilbidea ia zirkularra denez eta sigi-saga doanez, azkenean hasierako puntutik bukaeraraino bi kilometro baino ez dago, lerro zuzenan. 

Hormigoizko hesia Añarben dago, Arranbiden, Urumearekin batu baino 450 metro lehenago. 80 metroko altuera du eta oinarria 60 metro zabal da; goialdea, berriz, 225 metro luze da. 43,6 hm3-ko edukiera du uhateak itxita, eta 37,3 hm3-koa gainezkabidearen isurketa-mailaraino.

Añarbe Urumearen ibaiadarra da, Artikutzan sorburua duena. Urtegiaren iparraldeko ertzeko basoak Gipuzkoan daude, naturgune babestu batean (Urdaburu urtegiaren inguruan dago); hor, pagoa eta haritza dira zuhaitz nagusiak. Nafarroakoa den hegoaldeko ertzeko basoa ez dago babesturik.

 Historia 
1964ko abuztuaren 18an, Donostiako Udalak José Zuazola eta Luis Garate bide-ingeniariek egindako aurreproiektua onartu zuen. 1968ko ekainaren 26an, Añarbeko Mankomunitatea eratu zen, zortzi udalerrirekin: Donostia, Hernani, Lezo, Oiartzun, Pasaia, Errenteria, Urnieta eta Usurbil. 

Eraikuntza-lanak OCISA enpresari esleitu zitzaizkion, eta 1969an hasi ziren. OCISAk zenbait presaren eraikuntzan jardun zuen Espainian zehar, eta langile ugari zituen plantillan, batez ere andaluziarrak. Langile horietako anitz beren familiekin iritsi ziren Añarbera. Beraz, haiendako barrakoiak eta logelak prestatzea izan zen lehenbiziko zereginetako bat. Beste langile batzuk, berriz, inguruko herrietan kokatu ziren. Enpresak autobus- eta taxi-zerbitzua jarri zuen langileak bizilekutik obrara eramateko.

Zenbait istripu gertatu ziren presaren eraikuntzan. Arduradun bat harri batek jota hil zen, kofratua laxatzen ari zirelarik. Errepidea zabaltzeko lanetan, beste langile bat hil zen, hura ere harri batek jota. Betetze-lanetan langile bat hil zen, hormigoizko silo batetik erorita.

Zazpi urteko lanak eta gero, Añarbeko presa 1976ko uztailaren 23an inauguratu zen.

 Irudi galeria 

 Erreferentziak 

 Ikus, gainera 
 Euskal Herriko urtegien zerrenda

 Kanpo estekak 
 Añarbeko urtegia, Añarbeko Urak, agasa.eus 
  Añarbe-Urdaburu, ingeba.org
  Pantano Añarbe, embalses.net

Kategoria:Nafarroako urtegiak
Kategoria:Gipuzkoako urtegiak
Kategoria:Leitzaldeko geografia
Kategoria:Aranoko eraikinak
Kategoria:Errenteriako eraikinak
Kategoria:Errenteriako geografia
Kategoria:Donostiako geografia
Kategoria:Oiartzungo eraikinak